Eddig összesen 400 ezer maszkot ajándékozott oda a kormány más országoknak.

Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

A magyar kormány Szerbiának 200 ezer, míg Horvátországnak 100 ezer maszkot küldött a járvány miatt – írja az Azonnali.

Jadranka Joksimović szerb európai integrációügyi miniszter jelentette be hétfőn, hogy a felszerelések megérkeztek az országba, amit már meg is köszönt Szijjártó Péter magyar külügyminiszternek.

A cikk szerint Horvátországba a maszkokon kívül 5 ezer védőruhát is küldtünk, mindezeket Riczkó Botond Márk külgazdasági attasé adta át.

Nem csak a két szomszédos országba küldött a magyar kormány adományt, Észak-Macedóniába is jutott 100 ezer maszk és 5 ezer védőruházat. Szijjártó Péter Szkopjéban azt mondta, Budapest azért tud segíteni más országoknak, mert vásárolt egy maszkok gyártására alkalmas gyártósort Kínától, és hamarosan elkezdődik az egészségügyi maszkok sorozatgyártása.

Orbán Viktor egy hete arról beszélt a Parlamentben, hogy minden eszközt, ami rendelkezésre áll, a kórházakba halmozzák fel, hogy ki tudják védeni a terhelést. Magánszemély vásárolhat magának maszkot, vagy készít otthon, mint ahogy ő is tette.

Azt is elmondta, nem tudja garantálni, hogy lesz annyi maszk, hogy meg tudják venni a magyarok a patikában.

(Képünk illusztráció)